กรมอนามัย แนะพ่อแม่ผู้ปกครองในพื้นที่ภาคใต้ที่ประสบปัญหาหมอกควันดูแลเด็ก เลี่ยงทำกิจกรรมนอกบ้าน
กรมอนามัย แนะพ่อแม่ผู้ปกครองในพื้นที่ภาคใต้ที่ประสบปัญหาหมอกควันดูแลเด็ก เลี่ยงทำกิจกรรมนอกบ้าน พญ.พรรณพิมล วิปุลากร อธิบดีกรมอนามัย กล่าวถึงปัญหาฝุ่นละอองในพื้นที่ภาคใต้ ว่าสถานการณ์ล่าสุดพบมีปริมาณฝุ่นละออง PM2.5 ที่ต้องเฝ้าระวังที่อำเภอหาดใหญ่ จังหวัดสงขลา จังหวัดสตูลและจังหวัดยะลา  ซึ่งหากมีค่าเกินมาตรฐานอาจส่งผลกระทบต่อสุขภาพของประชาชนได้ โดยกลุ่มที่ต้องเฝ้าระวังเป็นพิเศษ คือ ผู้สูงอายุ หญิงตั้งครรภ์ ผู้ป่วยโรคหอบหืด โรคหัวใจและกลุ่มเด็ก เพราะเด็กมักชอบทำกิจกรรมนอกบ้าน ดังนั้นกรณีที่พบว่ามีปริมาณฝุ่นละอองขนาดเล็ก PM2.5 เกินมาตรฐาน ควรเปลี่ยนให้เด็กทำกิจกรรมในบ้านแทน หากเลี่ยงไม่ได้ควรให้เด็กสวมหน้ากากป้องกันฝุ่นละอองทุกครั้งเมื่อต้องอยู่ในพื้นที่เสี่ยง เนื่องจากปอดของเด็กยังพัฒนาไม่เต็มที่ อัตราการหายใจถี่กว่าผู้ใหญ่ ภูมิต้านทานที่ยังต่ำของเด็ก ทำให้มีโอกาสได้รับผลกระทบจากฝุ่นละอองขนาดเล็กมากกว่าผู้ใหญ่ สำหรับปัญหาค่าฝุ่นละอองในพื้นที่ภาคใต้ หากพบว่ายังเกินมาตรฐานต่อเนื่อง พ่อแม่ ผู้ปกครอง ควรสังเกตอาการผิดปกติของเด็ก เช่น ระคายเคืองผิวหนัง แสบตา แสบจมูก น้ำมูกไหล ไอ คอแห้ง เจ็บคอ หายใจลำบาก อึดอัดแน่นหน้าอก ปวดศีรษะ คลื่นไส้ และอาเจียน ขอให้รีบพาไปพบแพทย์ ให้เด็กดื่มน้ำสะอาดให้เพียงพอต่อวัน กินผักผลไม้ สำหรับประชาชนทั่วไปการป้องกันตัวเองเบื้องต้น ทำได้โดยปิดประตูหน้าต่างไม่ให้ฝุ่นเข้ามาในบ้านเรือน สวมหน้ากากอนามัย เมื่อจำเป็นต้องออกนอกบ้าน ผู้มีโรคประจำตัว ควรเตรียมยาและอุปกรณ์ที่จำเป็นหรือถ้ามีอาการผิดปกติให้รีบไปปรึกษาแพทย์หรือไปที่สถานบริการสาธารณสุข ใกล้บ้าน ประชาชนสามารถตรวจเช็คค่าฝุ่นละอองจากเว็บไซต์กรมควบคุมมลพิษ แอปพลิเคชัน air4thai หรือจากเฟซบุ๊กเพจ “คนรักอนามัย ใส่ใจอากาศ PM2.5” ของกระทรวงสาธารณสุขที่จัดทำขึ้น เพื่อเป็นช่องทางให้ประชาชนร้องเรียน หรือเสนอแนะและเป็นศูนย์ประสานงานการช่วยเหลือ หรือสนับสนุนจากภาครัฐเมื่อเกิดเหตุการณ์ในพื้นที่ประสบภัย